Ameerika Ühendriikide uurija arvutisimulatsioon näitab, et väikese läbimõõduga asteroidid võivad maapinna lähedal atmosfääris plahvatades põhjustada oluliselt suuremat hävingut kui seni arvati.  Paarikümnemeetrise läbimõõduga asteroidid kihutavad läbi Maa atmosfääri tohutu hooga - 40-60 korda helikiirusest kiiremini.  Enne maapinnani jõudmist võivad taolised kosmilised objektid plahvatada ning just selline sündmus arvatakse olevat 1908. aastal Siberi sügavustes 2000 km2 suurusel maa-alal laialdasi purustusi  tekitanud Tunguusi plahvatuse põhjustajaks.  Kuna plahvatuse käigus paiskuvad asteroidi aineosakesed laiali, ei jää seda tüüpi "kosmilisest rünnakust" tavaliselt maapinnale kraatrit.  Varasemad Tunguusi sündmuse analüüsid on andnud põhjust arvata, et seal pisut vähem kui 100 aasta eest plahvatanud asteroidi läbimõõduks oli ca 50 meetrit ning plahvatuses vallandus purustusjõud, mis on võrdne 10-20 miljoni tonni dünamiidi plahvatamisega.  Ent New Mexicos asuva Sandia riikliku laboratooriumi uurija Mark Boslough värske arvutisimulatsioon viitab võimalusele, et sama purustusjõuga Tunguusi plahvatuse võis põhjustada vaid 30-meetrise läbimõõduga taevakeha.  See näitab, et väiksema diameetriga asteroidid võivad põhjustada seni arvatust oluliselt laialdasemaid purustusi.  Võttes arvesse tõika, et praegu ei jälgita 140 meetrist väiksema läbimõõduga Maa-lähedasi objekte, on tegemist üsna murettekitava avastusega.  Oma arvutisimulatsiooni Ameerika Geofüüsika Ühingu aastakonverentsil tutvustanud Boslough sõnul on varasemates arvutustes tehtud põhimõtteline viga - kosmilise objekti plahvatuse mõju on hinnatud sarnaselt näiteks atmosfääris toimuva tuumaplahvatusega ja täielikult on jäetud kõrvale seda tüüpi sündmuse peamine eripära ehk asjaolu, et asteroid liigub enne pahvatamist ja selle toimumise ajal suure kiirusega  maapinna poole.    Ta lisas, et kui paarikümnemeetrise läbimõõduga asteroid peaks plahvatama näiteks mõne linna kohal, võib  see tuua kaasa miljoni inimese hukkumise.      Vaata ka: